Een van my groot liefdes in my lewe is fotografie. Ek geniet 'n mooi foto en ek probeer om altyd 'n mooi komposisie te hê in die fotos wat ek neem. My idee vamn 'n ideale vakansie is om na mooi plekke te gaan waar daar allerhande pragtige foto geleenthede is. Ek hou daarvan om mooi tonele op te gaar. Ek tel oral stukkies van die natuur op en versteek dit in my kamerasak. Ek kry dit swaarlik reg om verby 'n mooi blom, of 'n insek op 'n stingel of 'n mooi uitsig of 'n asemrowende natuurtoneel te stap sonder om soos in daardie Klipdrift TV advertensie LAAAANK VAS TE HAAK. Ek kom gewoonlik soos agteros agtena gedrentel wanneer ons op 'n staproete gaan.
Ek hou van mooi kleurvolle fotos, veral Makro fotografie met diertjies of blomme van naderby. Toe ek nou onlangs in Suid Afrika was vir so 'n oogwink, het ek heelparty mooi dinge gesien. Ek wens ek kon sommer al my fotos oplaai op my blog, maar dan maak dit die aflaaiproses net heeltemal te stadig. So ek moet dan maar altyd 'n paar uitsonderlike fotos uitsoek - amper soos 'n Ma wat moet kies tussen haar kinders.
Die Karoo het baie plante wat besonder goed aangepas is vir lewe in droogte. Een van hulle is die Plakkie, soos dit alombekend is. Ek het so 'n paar van hulle afgeneem in my ouers se tuin in Beaufort Wes.
Hier is 'n plakkie met blomme aan. Blykbaar sterf die plant sodra die saad ryp is om weer plek te maak vir die volgende generasie.
Soos ek reeds genoem het, was ons een dag in die pragtige dorpie Prins Albert. Indien mens die suidelike afdraai vanaf Beaufort Wes neem op die N12 in die rigting van George en jy draai regs op die R407 net voor jy by Klaarstroom kom, dan is Prins Albert net so 'n hanetreetjie die Swartberge in langs die pad wat deur die Kredouw vallei kronkel.
Ek het gedink die pers en groen in die vorige foto het 'n besonderse foto gemaak, veral met die klein goggatjie op die blom. My kamera is nou nie die heel beste in die wêreld nie, maar ek dink tog dit is 'n baie mooi foto.
Toe ek die gebou hierbo sien met "Omkom Stoor" daarop geskryf het ek aanvanklik gedink dis 'n ander naam vir AVBOB waar hulle die afgestorwenes stoor, maar toe besef ek dit moet seker net 'n "Corner Store" wees waar mens gou-gou omkom as jy iets wil koop.
Hoe lekker is dit tog nie om naamborde met sulke eie Afrikaanse woorde te sien nie. Langs die hoofstraat is 'n hele paar sulke geboue. By een van hulle het 'n ou Omie gesit wat besig was om die nuus te luister op sy draadloos. Maar die oom se gehoor is dalk nie meer wat dit was nie. Dit was vir my amper asof ek die verlede op film kon vasvang - met die grootste respek gesê: net soos wat die koerant strokiesprent-karakter Robert in BenBabsieEnFamilie mos altyd met sy draadloos teen die oor sit en luister het.
En dan is daar nog meer blomme...hierdie blomme staan sommer so in sulke plate blomme langs die pad. Die blomblaartjies het so 'n papieragtige tekstuur.
Ek het die volgende fotos van 'n blommetjie (seker omtrent so 2 cm groot) op die koppie buite Beaufort Wes geneem:
Op die pad na Oudtshoorn, net buite De Rust in die klein Karoo, so net na die son opgekom het, het ek verby hierdie droomagtige toneeltjie langs die pad gery. Ek kon myself net nie keer nie, maar ek moes net stop om dit af te neem. Die mis het nog gedeeltelik oor die lande gelê terwyl die spilpunt besproeiing die aarde deeglik natgemaak het. Hierdie huisie langs die pad het my laat dink aan een of ander Cadbury sjokolade advertensie waar 'n meisie met 'n groot blok sjokolade deur die veld aangestap kom en een blokkie afbreek en dit vir die held in die advertensie gee....terwyl die mis nog oor die veld hang.
Hierdie foto met die hoofpad wat in die verte verdwyn sou 'n baie mooi prentjie maak vir 'n olieverf skildery.
My vroulief en haar ma was die afgelope paar weke baie doenig in die tuin. Hulle het nou ook vir ons 'n paar Plakkies/Plaatkoekies/Hondetong/Voëlbrandewyn voor in ons tuin geplant...
Net om vir julle te wys dat ons ook nou Plakkies of Hondetong in ons tuintjie hier in Sydney het...hier is 'n foto van ons Plaatkoekie plantjies wat hulle by die kwekery gekoop het.